Gh. Brătianu şi momentul 23 august 1944 
Liviu Ţăranu 


În România din perioada celui de-al Doilea 
Război Mondial, oamenii politici români care îşi 
fixaseră o atitudine clară de la începutul conflictului şi 
până la final, au fost puţini, chiar foarte puţini. Pentru 
cei mai mulți dintre fruntaşii politici, atitudinea lui 
Gheorghe Brătianu a fost de la începutul războiului, 
nelămurită, dacă nu chiar de neînțeles, după cum reiese 
din unele documente ale epocii. 


Biografia omului politic şi a istoricului 
Gheorghe I. Brătianu (1898-1953) este, în general, bine 
cunoscută, datorită efortului unor istorici! sau a unor 

„membri ai familiei sale?. Istoricul Aurel Pentelescu, 
| poate cel mai însemnat biograf, considera anul 1943 ca 
fiind de culme în viaţa lui Gheorghe I. Brătianu. Împlinise 45 de ani la 3 februarie, era 
profesor universitar de exact 20 de ani, întâi la Iaşi, apoi din toamna anului 1940, la 
Bucureşti. Din 1941 era decan al Facultăţii de Filozofie şi Litere a Universităţii şi, 
totodată, director al Institutului de Istorie Universală „N. Iorga” din Bucureşti. O 
bogată operă publicistică şi ştiinţifică îi însoțea cariera, la început în domeniul istoriei 
medievale universale, apoi, după tragedia din vara anului 1940, în cel al istoriei 
naționale. La 28 mai 1942, Academia Română îl alesese printre membrii ei, în locul 
rămas vacant după dispariția lui Nicolae Iorga, fiind cel mai tânăr dintre membrii 
Secţiunii Istorice. Discursul său de recepţie intitulat Nicolae Iorga — istoric al 
românilor a fost elogiat de către Alexandru Lapedatu un alt mare istoric român: „d-ta 
ai rămas şi te găseşti azi pe acelaşi tărâm al istoriografiei naţionale, ca unul din cei 
mai cu vază şi de valoare lucrători în ogorul ei”. Totodată, Al. Lapedatu făcea o 
constatare care era în acelaşi timp şi o premoniţie: „De altfel, pare că ceva predestinat 
te-a purtat de la început, din cea mai fragedă tinereţe, pe urmele lui Nicolae Iorga, sub 
a cărui influență şi îndrumare intelectuală, morală şi naţională, te-ai dezvoltat şi 
format, cu întreaga generaţiune din care faci parte”. 

Din nefericire, destinul tragic al marelui istoric Nicolae Iorga, va fi împărtăşit 
atât de Gheorghe Brătianu cât şi de Al. Lapedatu, ambii decedați în închisoarea de la 
Sighet. 

Gheorghe Brătianu a militat ca liberal pentru o politică care tindea să situeze 
România, după încheierea conflictului, din nou, în tabăra puterilor occidentale. Există 
unele mărturii că marele istoric era întru totul alături de Iuliu Maniu în politica sa filo- 
britanică. 

Pe de altă parte însă, Gheorghe Brătianu păstra cele mai bune şi strânse relaţii 
cu cercurile politice, economice şi culturale germane, fără a pierde un singur prilej de 
consolidare a acestei amiciţii considerată sinceră şi dezinteresată. Aceasta i-a provocat 

multe neajunsuri de ordin politic, printre care şi reafirmarea unui om politic 
considerat terminat ca Gheorghe Tătărăscu. Atitudinea sa oscilantă, neclară pentru cei 
mai mulți, a fost considerată drept o sinucidere politică, cu atât mai gravă cu cât era 
vorba de un şef de partid. Unii au căutat explicaţii, iar în notele informative ale SSI- 
ului, se pot regăsi informaţii în acest sens. Gheorghe Brătianu ar fi crezut, probabil, că 
mai era posibilă o pace între Germania şi puterile occidentale. Fiind considerat un 
ruso-fob convins, Gh. Brătianu socotea că niciodată România nu va putea trăi în bună 
vecinătate cu o Rusie mare şi prea puternică. Amenințarea permanentă existentă din 
partea acesteia constituia motivul principal pentru care Gh. Brătianu susţinuse intrarea 
în război împotriva U.R.S.S. Totodată amiciţia cu cercurile germane, era necesară în 
viziunea şefului liberal, din convingerea că interesele economice ale României erau 
complementare cu cele ale Reich-ului, şi că în lupta permanentă împotriva Rusiei, 
România nu putea căuta un aliat mai apropiat şi mai puternic decât Reich-ul german. 

Gh. Brătianu îşi exprima deschis opinia sa, în dezacord cu unii dintre fruntaşii 
liberali şi ţărănişti, după care războiul nu va fi câştigat de URSS, ci numai de aliaţi. În 
baza acestei judecăţi, Gh. Brătianu avea certitudinea unei păci între Reich şi aliați, 
care să conducă la menţinerea unei Germanii viabile în Europa, care să constituie în 
viitor o contra-pondere în faţa URSS (sic!). Crezul său era, în continuare, acela că 
echilibrul european va fi şi în viitor o condiţie a păcii pe continent (subl.ns). 

După o întrevedere cu Mihai Antonescu, avută la sfârşitul lunii iulie 1943, 
Gheorghe Brătianu a invitat o serie dintre apropiații săi în plan politic, comunicând şi 
comentând totodată unele subiecte de politică externă ale României. 

El s-a declarat întru totul de acord cu Dinu Brătianu, care susţinea că lucrurile 
nu trebuie împinse până la „situaţiuni ireparabile”. România nu poate şi nu trebuie să 
facă ea, în premieră, un act care să însemne o schimbare de atitudine. Trebuie să se 
lase timp şi posibilități Mareşalului Antonescu, pentru ca acesta să poată menţine 
prietenia aliaţilor de azi şi să intervină numai când situaţia externă va fi de natură a 
reclama o hotărâre decisivă. 

Concluziile lui Gheorghe Brătianu erau limpezi: 


a. România să menţină linia politică de până atunci dar să nu se mai 
trimită trupe dincolo de Nistru, dacă e posibil, acestea chiar să fie 
retrase; 

b. Să se aştepte desfăşurarea evenimentelor cu arma la picior, lăsând ca 


alţii să facă înaintea României actul de ieşire din război”. 

În următoarea perioadă are loc însă o schimbarea de atitudine din partea 
şefului liberal. 

La 29 august 1943, în urma unei vizite la Alba Iulia, are loc o întâlnire a 
fruntaşilor liberali locali cu Gheorghe Brătianu. La un moment dat un fost senator 
liberal, dă glas unor îndoieli existente în partid şi întreabă asupra atitudinii filo- 
germane a istoricului. 

Gh. Brătianu foloseşte momentul pentru a clarifica lucrurile: 

„Nu am fost niciodată şi nici nu sunt filo-german. Sunt şi am fost convins încă de la 
început că nu Germania va învinge. Este adevărat că am fost de două ori în cursul 
anilor 1938/1939 la Hitler din ordinul fostului rege Carol. Am arătat atunci regelui că 
vederile mele sunt altele. El totuşi a insistat să plec. Va veni un timp când se vor 
deschide arhivele secrete ale Ministerului Afacerilor Străine şi atunci se va vedea 
atitudinea mea. Situaţia prezentă a Ţării se caracterizează prin ameninţarea de la 
Răsărit pe de o parte şi prin necesitatea imperioasă de a se relua Ardealul pe de altă 

parte. Ambele chestiuni nu vor fi soluționate însă cu ajutorul Germaniei ci numai prin 
intervenţia anglo-americană””. 

În octombrie 1943, în conversațiile avute cu diverşi fruntaşi liberali şi chiar 
ţărănişti, Gh. Brătianu îşi manifesta îngrijorarea în privinţa războiului. „Am fost un 
răzvrătit împotriva destinului istoric: repet formula lui Stere. Am crezut, şi cu mine 
atâţia, că putem lupta împotriva Rusiei. Ne-am înşelat cum se înşelase şi Stere. Numai 
că Stere pierduse cauza într-o ţară care câştigase războiul, pe când noi o pierdem într- 
o ţară care nu mai are şanse să câştige războiul. Trebuie să avem totuşi încredere în 
steaua noastră şi în abilitatea acestui Talleyrand care este dl. M. Antonescu”. 

Era încă o dovadă că, dacă pe tărâmul istoriei Gh. Brătianu realiza judecăţi 
valabile, care se vor verifica, în plan politic încrederea lui în talentul lui M. Antonescu 
s-a dovedit a fi neîntemeiată. 

La finele lunii februarie 1944, în momentul în care Iuliu Maniu şi chiar Dinu 
Brătianu credeau cu hotărâre în necesitatea ieșirii imediate a României din război, 
Gheorghe Brătianu declara că nu se poate încheia o pace cu Rusia, decât numai în 
condițiuni optime de securitate. Dacă acestea lipsesc, ar însemna să se repete cazul 
din 1940 al Finlandei, adică după un scurt răgaz România să fie atacată de vecinul de 
la Răsărit. 

Gheorghe Brătianu rămânea la vechea sa concepţie, întemeiată de altfel, că 
Rusia tinde, indiferent de regimul politic de la cârma ei, să pătrundă spre sud şi că, în 
realizarea acestei ţinte, urmăreşte dintotdeauna cotropirea României. Astfel, numai în 
faţa unei puteri militare care să-i impună, cum este cea a Reich-ului, sau în cadrul 
unor angajamente solemne de ordin internaţional şi bazate pe interesele ei ce-şi găsesc 
satisfacţie, Rusia va renunţa la pătrunderea ei spre Vest, peste trupul țării româneşti”. 

La mijlocul lunii martie, în urma unei întrevederi cu unul din cei mai aprigi 
critici ai săi din interiorul P.N.L., dr. Costinescu, Gh. Brătianu promite că va scrie un 
articol în care să se arate „înţelegător” pentru politica rusească, militând în continuare 
pentru bune relaţii româno-sovietice!”. 

O lună mai târziu, are loc o întâlnire a şefilor de partide politice, la care au luat 
parte Constantin I. Brătianu, Iuliu Maniu, Ion Mihalache şi dr. N. Lupu. La această 
reuniune s-a hotărât, faţă de intransigenţa mareşalului Antonescu, ca şefii de partide să 
nu mai aibă nici o legătură cu Conducătorul Ţării şi ca el singur să rămână responsabil 
faţă de neam şi țară". 

La mijlocul lunii mai 1944, poziţia aparte a lui Gheorghe Brătianu în cadrul 
P.N.L., devine tot mai evidentă. Punându-se problema de către Dinu Brătianu de a se 
şti dacă partidul liberal poate colabora politiceşte la un moment dat cu social- 
democraţii şi comuniştii, dacă împrejurările o vor cere, marea majoritate a conducerii, 
în frunte cu dr. Angelescu, dr. Costinescu, Berceanu, Alimănişteanu şi V. Sassu s-a 
pronunţat afirmativ, cu unele rezerve referitor la aceea dacă cei din rândul P.C.R. sunt 
monarhici şi dinastici, dacă vor considera problema Basarabiei şi Bucovinei ca 
definitiv lichidată după anexiunea sovietică, dacă nu vor fi pentru o radicală şi 
imediată comunizare sau pentru o exterminare a burgheziei româneşti şi exponenţilor 
ei politici. Singur, Gheorghe Brătianu a arătat că este imposibilă orice colaborare cu 
comuniștii ci numai cu social-democraţii”?. 

În aceeaşi perioadă, reunind la Bolintin, lângă Bucureşti, câţiva dintre prietenii 
săi politici, Gheorghe Brătianu le-a făcut câteva declaraţii care au surprins pe cei în 
cauză. Astfel, el a declarat că, în opoziţie cu ceea ce cred bătrânii liberali, mai crede în 
victoria germană. De asemenea, s-a îndoit de faptul că aliaţii vor debarca în vest şi 
dacă se va întâmpla aceasta nu va fi învinsă Germania. A arătat apoi că are 
convingerea fermă a unui viitor conflict între anglo-americani şi ruşi, conflict care va 
izbucni imediat de la împărţirea eventualei prăzi sau două decenii mai târziu”. 

La finalul lunii mai 1944, Gh. Brătianu se exprima foarte tranşant împotriva 
„cartelului politic” al partidelor democrate cu cel social-democrat şi cu cel comunist 
(Blocul Naţional Democrat). De la bun început şeful liberal a declarat că nu va 
participa la el şi că îl consideră o mare greşeală politică din două puncte de vedere: 

1. În primul rând se va da ocazia guvernului şi germanilor să intervină 
împotriva partidelor politice şi pentru schimbarea ordinii interne a ţării, după modelul 
celor petrecute în Ungaria sau Bulgaria. 

2. În al doilea rând va duce partidele democrate la remorca partidelor de 
stânga, făcându-le pe cele dintâi să subscrie la acte ireparabile din punct de vedere 
istoric şi condamnabile din punct de vedere patriotic. Cu toate, acestea, având în 
vedere situația lui politică, de şef liberal, Gh. Brătianu a declarat că deşi se opune 
principial acordului, nu va face nimic împotriva lui. 

La începutul lunii iunie, fiind într-un grup de tineri fruntaşi liberali, Gh. 
Brătianu declara că, după unele din informaţiile sale, elementele tehnice ale unui puci 
erau puse la punct cu săptămâni în urmă şi că o primă lovitură trebuia să se producă 
sâmbătă 4 iunie prin ocuparea Ministerului Afacerilor Interne şi a Prefecturii 
Poliţiei”. 

O notă informativă a SSI-ului din 7 iulie 1944, arăta că în cercurile gazetăreşti 
din Capitală circulă o afirmaţie a lui Gh. Brătianu care ar spus, în legătură cu o 
eventuală ocupaţia a ţării de către bolşevici, că: 

„Nu mi-e teamă de Stalin, 

Ci mi-e frică de Marin”. 

Era, se pare, o aluzie la faptul că în această eventualitate muncitorimea ar 
putea lua conducerea ţării şi s-ar răzbuna pe o parte a păturii intelectuale!“. 

La finele lunii iulie, Gh. Brătianu îi face o vizită lui Iuliu Maniu, în cursul 
căreia încearcă să-şi explice atitudinea diferită de a bătrânilor liberali, şi să răspundă 
acuzațiilor ce i se aduceau de lipsă de tact politic, la care se asociau şi țărăniştii. Gh. 
Brătianu a căutat să justifice atitudinea sa antisovietică, despre care a subliniat că este 
pur teoretică şi fără nici o tendinţă de manifestare politică pe teren. Liderul țărănist i-a 
arătat însă că această poziţie vine în contradicţie cu platforma „cartelului democrat”. 
Notabil este că cei doi oameni politici s-au despărțit fără a fi ajuns la vre-o 
întelegere”. 

La 1 august 1944, având în vedere situația politică a Turciei, Gh. Brătianu se 
declara convins că „luna august va aduce României terminarea efortului său de război. 
Evident, războiul european va mai dura, oarecare vreme, dar pentru România el se va 
sfârşi odată cu luna august’. 

Având în vedere acest considerent, partidele politice trebuiau să fie gata pentru 
a-şi juca rolul ce le este rezervat. Gh. Brătianu se îndoia totuşi că viitorul va fi al 

partidelor politice care fiinţau în acel moment. „România va cunoaşte frământări din 
care vor ieşi partide noi conduse fie de oameni din tranşee, fie de oameni de la 
Moscova”. În ceea ce-l privea, şeful liberal, spunea că paşaportul său este pregătit şi 
că va face uz de el îndată ce lucrurile se vor precipita. El sfătuia şi pe ceilalți oameni 
politici să procedeze la fel, deoarece sovietele vor opera fără menajamente'?. 

Într-adevăr, data de 23 august 1944 a reprezentat pentru Gheorghe Brătianu 
începutul sfârşitului. Convingerile sale antisovietice, prezente în opera istorică dar 
mai ales în cadrul acţiunii politice, caracterizată de o anumită apropiere față de 
Germania nazistă, l-au făcut pe Gh. Brătianu, imediat după 23 august 1944, extrem de 
vulnerabil în faţa noilor adversari politici afirmaţi odată cu ocupaţia sovietică, asupra 
căreia avertizase încă de la începutul anilor '40. 

La 23 septembrie 1944 începea o virulentă campanie de presă împotriva lui 
Gh. Brătianu. În numărul 3 al cotidianului „Scânteia” (primul număr apăruse pe 21 
septembrie), este publicat un editorial nesemnat, extrem de violent la adresa lui Gh. 
Brătianu. Sunt scoase în evidenţă „rolul de instigator antisovietic care l-a jucat ani de- 
a rândul în Parlament” şi „participarea intensă la războiul nebunesc şi trădător al 
intereselor neamului împotriva Uniunii Republicilor Socialiste”?. 

Era un semnal clar că în noua conjunctură politică internă dar mai ales externă, 
un intelectual de marcă, un politician cunoscut şi în fine un Brătianu devenise 
incomod. 

Asupra rolului pe care l-a jucat Gheorghe Brătianu în timpul loviturii de stat 
de la 23 august 1944, informaţiile sunt puţine şi de obicei din surse la a doua mână. 

Elena Brătianu declara în 1947 că în procesul colaborării cu regimul 
antonescian în care va fi implicat soţul său Gh. Brătianu, unul din punctele cele mai 
importante ale apărării sale va fi rolul pe care l-a jucat în pregătirea loviturii militare a 
zilei de 23 august 1944. Astfel, el urma să arate că a primit însărcinarea de a lua 
contactul cu şefii unităţilor militare care trebuiau încadraţi în lovitura de stat. 

De asemenea, va insista asupra faptului că această misiune Gh. Brătianu a 
îndeplinit-o cu succes, putând lua legătura cu comandanții de unități fără a atrage 
atenţiunea autorităţilor de stat, datorită faptului că era mobilizat cu gradul de maior şi 
purta uniforma militară. Pentru dovedirea faptelor arătate mai sus, Gh. Brătianu 
propunea ca martori o serie de generali, printre care şi generalul Racoviţă”. 


După aprecierea unor diplomaţi britanici de la Bucureşti, Gh. Brătianu s-a 
dovedit „extrem de util opoziţiei politice ca intermediar în relațiile cu mareșalul 
Antonescu şi a contribuit la anumite preparative politice ale loviturii de stat din august 
1944”. Totodată, în aprilie 1945, se pregătea o întrevedere între Gh. Brătianu şi 
reprezentantul politic britanic în România John H. Le Rougetel, „avându-se în vedere 
încredințarea cu care cercurile britanice apreciază rolul d-lui Gh. Brătianu în actul de 
la 23 august, rol pe care dl. Maniu l-a făcut cunoscut acestor cercuri.”*. Totodată 
diplomaţii britanici notau despre Gh. Brătianu că „a fost folosit fără ştiinţa sa de către 
regele Mihai să-l aducă la Palat şi să-l aresteze pe mareşalul Antonescu, [fapt] care a 
însemnat începutul loviturii de stat de la 23 august 1944”. 

În momentul exproprierii sale, în toamna anului 1945, cercurile liberale cereau 
să se ţină cont de faptul că Gh. Brătianu „a declarat public şi a făcut un memoriu în 
care a arătat că armata română nu avea ce să caute pe teritoriul sovietic” precum şi de 
„rolul său important în pregătirea actului de la 23 august, prin pregătirea atmosferei 
din armata română şi atragerea mareșalului Antonescu în cursă”. 

Având în vedere aceste argumente precum şi o serie de note ale S.S.I.-ului care 
cuprindeau interceptările telefoanelor primite şi date de către Gh. Brătianu, din care 
rezultă o serie de întâlniri şi afirmaţii cel puţin ciudate, putem susţine şi aprecia faptul 
că Gh. Brătianu şi-a asumat şi îndeplinit o serie de sarcini în cadrul actului de la 23 
august. Nu a făcut-o din convingere ci în calitatea sa de om politic şi lider de partid. 
Din notele informative ale S.S.I.-ului putem vedea că, adesea, conştiinţa şi 
convingerile sale de istoric i-au determinat atitudinea şi acţiunea politică. Probabil 
această mixtură între istoric şi omul politic nu a funcționat în condiţii optime, ea 
afectând şi unele din previziunile lui Gh. Brătianu asupra viitorului politic al 
României cât şi a finalului celui de-al doilea război mondial. Însă cele mai multe din 
predicțiile sale s-au dovedit izbitor de veridice, şi ceea ce şochează este că deşi a 
prevăzut cu mult timp înainte, ascensiunea P.C.R. şi instalarea comunismului în 
România, precum şi faptul că „sovietele vor opera fără menajamente” în cazul lui şi a 
celorlalte personalități politice ale României interbelice, a refuzat să părăsească ţara. 
Istoria nu a fost deloc blândă cu unul din maeştrii ei. Gh. Brătianu a avut, în final, 
destinul celui pe ale cărui urme a călcat, istoricul Nicolae Iorga. 

